b'\n_START_ARTICLE_\nMara Tav\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nTav\xc4\x8darjeva je osnovno \xc5\xa1olo obiskovala v Vipavi, u\xc4\x8ditelji\xc5\xa1\xc4\x8de pa v Ljubljani in 1909 opravila strokovni izpit. V letih 1903\xe2\x88\x921926, ko je bila zaradi bolezni upokojena je pou\xc4\x8devala v raznih krajih po Sloveniji. Okoli 1930 se je preselila v Ljubljano in tu \xc5\xbeivela zelo borno, posebej \xc5\xa1e, ker je skrbela za onemoglo mater._NEWLINE_Prvi feljton je Tav\xc4\x8derjeva objavila 1905 in se nato s poezijo ogla\xc5\xa1ala v raznih listih. V letih 1923\xe2\x80\x931936 je popolnoma utihnila. Objavila je okoli 90 pesmi in 60 proznih del, tudi pod raznimi psevdonimi, ki \xc5\xa1e niso vsi razre\xc5\xa1eni; doslej znani pa so: Mara Ivanovna, Svetozar Vl. Tav\xc4\x8dar, Janez Komatar. Samostojno je iz\xc5\xa1la knji\xc5\xbeica otro\xc5\xa1kih pesmic Biba (Lj. 1943, ilustr. Oto Gaspari)._NEWLINE_Tav\xc4\x8darjeva je pisala preprosto, lahkotno in spro\xc5\xa1\xc4\x8deno; odlikuje jo ljubezniva \xc5\xa1egavost, vedrina in veselje do \xc5\xbeivljenja, ki ga v\xc4\x8dasih zastre trpek podton. Slog je krepak in \xc5\xbeivahen, jezik pro\xc5\xbeen, motivi izvirni, mnogo svoje romanti\xc4\x8dne fabulistike je namenila otrokom. Nekaj njenih pesmi so uglasbili J. Leban, Z. Prelovec in D. \xc5\xa0vara'